ยืดจ่ายดบ.จำนำทอง
กลุ่มบริษัท เอ็มทีเอส โกลด์ฯ นำธงยืดส่งดอกเบี้ยขายฝากทอง 2 เดือน ช่วยลูกค้าฝ่าวิกฤตน้ำท่วม
30 ต.ค. 2565

กลุ่มบริษัท เอ็มทีเอส โกลด์ฯ นำธงยืดส่งดอกเบี้ยขายฝากทอง 2 เดือน ช่วยลูกค้าฝ่าวิกฤตน้ำท่วม
นพ.กฤชรัตน์ หิรัณยศิริ ประธานกรรมการ กลุ่มบริษัท เอ็มทีเอส โกลด์ แม่ทองสุก ประกาศช่วยเหลือลูกค้าในช่วงวิกฤตน้ำท่วม โดยประกาศยืดอายุการส่งดอกเบี้ยขายฝากทองออกไปเป็นระยะเวลา 2 เดือน
นอกจากนี้ ได้เสนอแนะให้ร้านค้าทองคำอื่นๆ อีกกว่า 7,000 แห่งทั่วประเทศที่มีระบบซื้อขายฝากทองคำ ช่วยยืดเวลาในการส่งดอกเบี้ย เพื่อบรรเทาความเดือดร้อนของประชาชนที่ได้รับผลกระทบจากอุทกภัย และไม่สามารถเดินทางมาส่งดอกเบี้ยได้ทันตามกำหนด
“ร้านค้าปลีกทองคำส่วนใหญ่ในต่างจังหวัดมีรายได้หลักมาจากการขายฝากทองรูปพรรณที่คิดดอกเบี้ยประมาณ 12% ต่อเดือนของเงินต้น ขณะที่เรารับขายฝากทองคำ 30% ของยอดขายปลีกของกลุ่ม” นพ.กฤชรัตน์ กล่าว
ทั้งนี้ จากการสำรวจร้านค้าทองคำรายใหญ่ในเขตเยาวราชทั้งจินฮั้วเฮง ฮั่วเซ่งเฮง และห้างขายทอง ทองใบเยาวราช ไม่ได้รับขายฝากทองคำ
นายจิตติ ตั้งสิทธิ์ภักดี นายกสมาคมค้าทองคำ กล่าวว่า ร้านค้าทองย่านเยาวราชส่วนใหญ่เป็นร้านค้าปลีกทองคำขนาดใหญ่ที่มีสาขาในกรุงเทพฯ จึงไม่ได้รับขายฝาก
นายธีรเดช สินธพเรืองชัย เจ้าของห้างขายทอง ทองใบเยาวราช กล่าวว่า การรับฝากทองคำหรือลักษณะธุรกิจคล้ายโรงรับจำนำจะเป็นร้านค้าย่านชานเมืองจนถึงต่างจังหวัดที่ลูกค้าขาดสภาพคล่อง จึงนำทองคำมาขายฝาก แต่ในกรุงเทพฯ มีน้อย
นายธนสิน กลิ่นลำเจียก กรรมการบริษัท ออสสิริส กล่าวว่า บริษัทเป็นร้านค้าทองคำเพื่อลงทุนจึงไม่รับฝากขายทองคำ